b'\n_START_ARTICLE_\nTower Subway\n_START_PARAGRAPH_\nTower Subway on maailman ensimm\xc3\xa4inen maanalainen rautatie (tube railway). Se sijaitsee Lontoossa Englannissa ja rautatie kulkee Thamesjoen alitse Lontoon keskustassa. Nimens\xc3\xa4 mukaisesti se sijaitsee l\xc3\xa4hell\xc3\xa4 Lontoon Toweria._NEWLINE_Rautatie otettiin k\xc3\xa4ytt\xc3\xb6\xc3\xb6n 2. elokuuta 1870. Tunnelin tarkoitus oli alun perin palvella matkustajaliikennett\xc3\xa4 joen poikki. Pieni kaapelirautatievaunu (tunnelin liikenn\xc3\xb6itsij\xc3\xb6iden nimitys omnibus) kuljetti enimmill\xc3\xa4\xc3\xa4n 12 matkustajaa 410 metri\xc3\xa4 pitkuista halkaisijaltaan 2,1 metrin yksiputkista tunnelia pitkin 760\xc2\xa0mm:n kiskoilla. Matka kesti noin 70 sekuntia. Nelj\xc3\xa4n hevosvoiman (3\xc2\xa0kW) h\xc3\xb6yrykone sijaitsi tunnelin etel\xc3\xa4p\xc3\xa4\xc3\xa4ss\xc3\xa4 ja toimi kiskoradan voimanl\xc3\xa4hteen\xc3\xa4._NEWLINE_Kaapelirata osoittautui pian taloudellisesti kannattamattomaksi \xe2\x80\x93 ahdas tunneli, liian v\xc3\xa4h\xc3\xa4n matkustajia, liian hidas nopeus \xe2\x80\x93 ja lopetettiin kolmen kuukauden p\xc3\xa4\xc3\xa4st\xc3\xa4. Tunnelista poistettiin kiskot ja h\xc3\xb6yrykone, lis\xc3\xa4ttiin kaasuvalaistus, matkustajahissit korvattiin kierreportailla ja tunneli muutettiin k\xc3\xa4velytunneliksi. Siit\xc3\xa4 tulikin hyvin suosittu tapa joen poikki kulkemiseen. Keskim\xc3\xa4\xc3\xa4rin 20\xe2\x80\x89000 ihmist\xc3\xa4 kulki viikossa joen puolelta toiselle halfpennyn kertamaksulla. Matkustajat olivat l\xc3\xa4hinn\xc3\xa4 aikaisemmin lauttayhteyksi\xc3\xa4 k\xc3\xa4ytt\xc3\xa4neit\xc3\xa4 ty\xc3\xb6l\xc3\xa4isi\xc3\xa4._NEWLINE_Tower Subwayn kohtaloksi koitui viimein joen ylitt\xc3\xa4v\xc3\xa4 silta, Tower Bridge, joka rakennettiin muutaman sadan metrin p\xc3\xa4\xc3\xa4h\xc3\xa4n joen alajuoksulle ja avattiin vuonna 1894. Tunnelin talous romahti heti sillan valmistuttua sill\xc3\xa4 sillan ylitys oli maksutonta, toisin kuin tunnelin k\xc3\xa4ytt\xc3\xb6. Vuonna 1897 Britannian parlamentti hyv\xc3\xa4ksyi tunnelin myynnin London Hydraulic Power Companylle 3\xe2\x80\x89000 punnalla, ja tunneli suljettiin lopullisesti matkustajaliikenteelt\xc3\xa4 vuonna 1898. T\xc3\xa4m\xc3\xa4n j\xc3\xa4lkeen tunneliss\xc3\xa4 kulki en\xc3\xa4\xc3\xa4 vesijohtoja ja tiedonsiirtokaapeleita.'